**Criminali**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Capabilă de crimă, vreau să știi

Că-n mintea mea și asta-și face loc,

E un statut pe care doar cei vii

Îl neagă ferm, dar armele de foc

S-au inventat și ele cu un scop,

Mă simt în siguranță când le port,

Tandrețea lor o savurez nonstop

La portjartier... Subtilul meu confort

E o nevoie de-a visa că noi,

Cu armele acestea vom lupta

S-aducem pace-n vreme de război...

Capabilă de crimă? Nu!... Sau da?

- Simt c-aș ucide moartea și-ntr-o zi

Cu glonț de-argint secunda când lipsești,

Când timpul se dilată... Dac-aș ști

Că-n altă viață nu-mi mai spui povești

Aș transforma condeiu'-n revolver

Și l-aș hrăni cu cel mai negru tuș,

Lăsându-ți ție dreptul viager

De-a mă cita și numai un cartuș

Aș săruta în nopțile când pleci,

Semnând un armistițiu pentru noi,

Dar te urmez ca umbra pe poteci

S-aducem pace-n vreme de război.

Liliana Trif Ioan Grigoraș